News - US Raad keur nuwe taalbeleid goed
Outeur: Stellenbosch University/ Universiteit Stellenbosch
​Die Raad van die Universiteit Stellenbosch (US) het vandag (2 Desember 2021) die voorgestelde nuwe Taalbeleid vir die instelling met 'n oorweldigende meerderheid goedgekeur. Daarmee is die deeglike, omvattende en oorlegplegende beleidshersieningsproses wat in Oktober 2020 begin het amptelik afgesluit. Die hersiening van 2021 maak deel uit van 'n hersieningsiklus van vyf jaar wat die beleid self voorskryf.
(Klik hier vir meer inligting, hier vir 'n inligtingsgrafiek en hier vir die beleid self.)
Die Senaat het op 26 November 2021 die finale konsep van die Taalbeleid (2021) met 'n oorweldigende meerderheid goedgekeur en by die Raad aanbeveel. Ingevolge die Wet op Hoër Onderwys sowel as die US Statuut is die Taalbeleid die enigste beleid wat die Raad met die instemming van die Senaat moet goedkeur. Ook die Institusionele Forum (IF) het twee weke vantevore die finale konsep aanvaar en by die Raad aanbeveel.
"Die hersiene Taalbeleid herbevestig dat die Universiteit Stellenbosch 'n nasionale bate in 'n diverse samelewing is," het mnr George Steyn, voorsitter van die Raad, gesê. "Sonder om uit die oog te verloor dat die US ook gemeenskappe oor die vasteland en die wêreld heen bedien, verbind ons onsself opnuut tot meertaligheid deur die drie amptelike tale van die Wes-Kaap, naamlik Afrikaans, Engels en isiXhosa, te gebruik. Sodoende ontgin ons die intellektuele rykdom wat in ons taaldiversiteit opgesluit lê."
"Die US stel billike toegang en studentesukses hoog op prys, en daarvoor is taal van die allergrootste belang," het hy gesê. "Ons hersiene Taalbeleid sal studentesukses ondersteun, want dit skep 'n bevorderlike onderrig- en leeromgewing – sowel binne as buite die klaskamer, in studentegemeenskappe en in sosiale ruimtes."
"Ons respekteer taalregte en glo dat ons studente meer keuses, beter toegang en 'n blinker toekoms het as gevolg van die benadering wat in ons Taalbeleid gevolg word."
"Wanneer ons van meertaligheid praat, gaan dit oor institusionele en individuele meertaligheid, maar ook oor meertaligheid as 'n manier om inklusiwiteit en 'n waardering vir die waarde van diversiteit te bevorder," het prof Ramjugernath verduidelik. "Meertaligheid strek verder as die skep van ruimtes en strukture om verskillende tale in akademiese, administratiewe en sosiale omgewings te gebruik, of individue se bereidheid om verskillende tale aan te leer. Dit gaan ook oor 'n gesindheid, 'n ingesteldheid, wat ons graag by ons instelling wil kweek."
Die Taalbeleid van 2021 beskryf die voordele van hierdie benadering soos volg: "Meertaligheid rus studente toe om 'n groter en meer diverse kundigheidsbasis te ontgin; om met die samelewing om te gaan op 'n manier wat tot die hart spreek, en nie net tot die verstand nie; om dinamiese beroepslui te wees wat beter daartoe in staat is om probleemoplossings-, luister- en interpersoonlike vaardighede aan die dag te lê, en afgeronde individue wat ingeligte besluite kan neem op grond van meer as net hulle eie denke."
Ná oorweging van alle kommentaar het die taakgroep 'n tweede konsep opgestel, wat in Julie/Augustus vir openbare oorlegpleging beskikbaar gestel is. Die tweede konsep en nóg 'n reaksieverslag met kommentaar wat in die tweede oorlegplegingsfase ontvang is, is in September aan die Rektoraat, fakulteitsrade, die Senaat, die IF en die Raad voorgelê.
Alle amptelike interne kommunikasie – d.w.s. kommunikasie van die Kanselier, Raad, Senaat, Rektor of 'n ander topbestuurslid aan die hele Universiteit – sal in Afrikaans, Engels en isiXhosa wees. Ook vir eksterne kommunikasie word Afrikaans, Engels en, waar dit redelikerwys doenlik is, isiXhosa gebruik. Daarbenewens moet die taal wat in studentegemeenskappe (koshuise en privaatstudenteorganisasiewyke) gebruik word almal insluit en in staat stel om deel te neem.
Die Taalbeleid maak voorsiening vir meganismes om akademiese toesig, doeltreffende bestuur en behoorlike oorsigbestuur ten opsigte van taalimplementering te verseker. Dít vind plaas binne 'n raamwerk wat fakulteite in staat stel om taalimplementeringsplanne op te stel en prosedures te ontwikkel vir verantwoordbaarheid en verslagdoening aan tersaaklike strukture.